text:
Giuseppe “Bepino” Zoff: «La strade che o vin seguît par trente agns e je sbaliade.
No vin di cori daûr de produtivitât a ducj i coscj»
Giuseppe “Bepino” Zoff al à cjapât in man la aziende zootecniche di famee, a Borgnan di Cormons, juste trente agns fa. «Chi une volte a jerin ducj metadiaris de tignude di Angoris», proprietât dai conts Miani e dopo dai Locatelli, che ancjemò si viôt jentrant in paîs. I timps par fortune a son cambiâts, e il siôr Bepino nol è a metadie, ma mi fevele sentât te biele cort interne de aziende, che e funzione ancje tant che agriturisim e fatorie didatiche, gjestîts de fie Laura e dal zinar. Intant che o tabaìn, une classe di frutins de scuele de infanzie, rivade in visite, e cisiche ator di une taule.
Ma Zoff nol à tante voie di fevelâ de sô dite, che e je stade la prime aziende zootecniche biologjiche in Friûl, ma dal “maçalizi”, come che al dîs, che l’arlevament furlan al à patît in chescj trente agns. «Cuant che o ai tacât a jerin cuasi 10.000 aziendis zootecnichis in Friûl e cumò no son nancje 700. La emoragjie no je finide: si pense che o rivarìn a 200-300 aziendis. Il fat al è che no je reditivitât. Tai agns ‘90 la fuarpie dal valôr dal lat tra produtôr e consumadôr e jere dal dopli, si molzeve a 600 francs al litri cuintri dai 1.200 tal negozi; cumò al è cinc voltis: a pain il molzût a 32 centesims e in buteghe il lat al coste 1,50 euros». Ma al è dibant cirî di stâ daûr dal presit, fissât di dîs multinazionâls che a gjestissin dut il lat dal mont. Invezit, «la strade che o vin seguît par trente agns e je sbaliade. No vin di cori daûr de produtivitât a ducj i coscj. E je une altre strade: tornâ al passât».
Ancje Zoff al veve tacât in maniere convenzionâl, lant daûr des indicazions de zootecnie academiche. Ma al jere tant che no i cuadrave. «Il criteri dal arlevament convenzionâl al è “dopre-e-bute-vie”. Lis vacjis a mangjin prodots che lôr no son nassudis par mangjâ: concentrâts, insilâts di blave e soie – une volte, prime de epidemie di BSE, ancje farine di cjar… – di mût di aumentâ la masse muscolâr e la produzion di lat. A son vacjis in Canadà che a produsin 46 chilos di lat ognidune ogni dì. Lis mês a ’nt produsin 20-22. Però lis mês vacjis a fedin nûf voltis, e invezit lôr lis macelin dopo il secont part».
Cussì, ae fin dai agns ‘90 Zoff al à cambiade strade. Al à decidût di no cressi («Mi soi ponût un limit di trente vacjis, la sfide e je stade chê di restâ piçui e cuntun profit»), nol à plui doprât prodots chimics tal teren (vie i diserbants) e cambiât il mangjâ dai bovins (tal puest de blave, il fen). Ma lis vacjis a jerin selezionadis par digjerî blave, duncje cuntun rumi une vore plui grant di chel che al covente pe digjestion dal fen: «Nus son coventadis trê gjenerazions par svilupâ animâi cuntun stomi adat ae jerbe», al dîs Zoff. Al à tacât a coltâ i cjamps cul ledan, come une volte («Cualchidun si è lamentât de puce, ma bisugne cambiâ la culture de int, bisugne che la int e disi cuant che o buti, “ce profum!”, parcè che, come che al à cjantave De Andrè, “dai diamanti non nasce niente, dal letame nascono i fior’!”»). Di cinc agns, Zoff al à gjavât ancje i antibiotics, doprant invezit un licuit adizionât di cjamis baterichis, prodot de EMBio di Brunico, che al ven butât te stale e tal fen, e di li cjapât sù des vacjis. I bateris a stimolin il sisteme imunitari des vacjis, prevignint – par esempli – la mastite.
Cumò lis vacjis di Zoff, dutis Pezzata rossa (Beletade furlane), a mangjin fen par sîs mês e jerbe par chei altris sîs, cuntune integrazion di cereâi, soredut vuardi, parcè che la gjenetiche dai bovins modernis e domande, par produsi lat, un apuart di caloriis plui alt di une volte. Dutis lis vacjis a passonin almancul 60-70 dîs ad an, e i prâts a son semenâts ognidun cun dîs essencis, cul tratôr che al see dôs voltis in dì. «Il nestri grant lavôr al è curâ i prâts», al dîs Zoff, ma il lavôr al paie cul miorament des carateristichis nutrizionâls dai prodots (dut il lat di Zoff al è lavorât par fâ formadi). «Il nestri lat al à un rapuart di omega 3/omega 6 di 1 a 2, cuant che tal arlevament convenzionâl al è 1 a 6. In plui al à un valôr une vore alt di betacaroten (il precursôr de vitamine A che al da il colôr zâl al lat) e polifenôi. Insome, ce che di plui si spint tal mangjâ si lu sparagne in farmacie!».
Bandonâ la blave, tignintle pe polente e vonde, al sarès par Zoff no dome un vantaç pal benstâ dai furlans e des vacjis, ma ancje pal ambient. La gjestion atuâl de agriculture, dominade de coltivazion di blave e soie pai arlevaments, e à puartât il Friûl a jessi la regjon che e dopre plui prodots fitosanitaris: pal Rapuart nazionâl sui pesticidis tes aghis dal 2018 dal ISPRA, il 96% des nestris aghis superficiâls e l’81% di chês sot tiere e à rescj di pesticidis. «Al è dut un ecosisteme che o vin di ristabilî», al dîs Zoff. I cjamps di blave a son un desert ecologjic: «Se cualchidun mi puarte ancje dome un gri cjatât intun cjamp di blave, i doi mil euros!», al scherce. «I insets a son ridots di cent voltis; o stin pierdint la migrazion dai uciei, lis bestiis salvadiis». Ma la zootecnie e pues mantignî ambient e paisaç, a pat di fâle ben, cun politichis smiradis («Un euro pe zootecnie al vâl cent pal ambient») e aplicant lis gnovis tecnologjiis ae tradizion. «I miei plui grancj studis a son par tornâ a fâ ce che al faseve gno nono.
Ma no cul falcet!».
La aziende agricule Zoff e je in vie Parini 18, a Borgnan di Cormons (tel. 0481/67204; www.borgdaocjs.it). ❚
Stefania Garlatti-Costa
I cjamps di blave? Un desert ecologjic............
Giuseppe “Bepino” Zoff: «La strade che o vin seguît par trente agns e je sbaliade.


c: text/html

text:
Il Consei di Europe al à fate une analisi su la partecipazion feminine ae vite politiche e publiche intai Paîs membris par valutâ cetant che si è ancjemò distants dal obietîf, metût za intal 2003, di une rapresentance feminine almancul dal 40%. Par ce che al tocje la Slovenie, dulà che par altri intal 2002 e je stade adotade la leç di suaze su lis stessis oportunitâts tra om e femine, e po dopo a son stadis definidis dôs risoluzions sul program nazionâl su la stesse oportunitât tra om e femine (2005-2013 e 2015-2020), i dâts – relatîfs al 2016 – a son sodisfasints massime pal Guvier. La metât dai dicasteris (8 su 16) al è vuidât di fat di ministris. Lis parlamentârs a son sù par jù il 37%, di chê altre bande dome il 7,5% dai Comuns al è vuidât di feminis e intal Consei di Stât dome 4 membris su 40 a son feminis. Inte Cort massime, lis judicis a son il 38,7%, intant che ae Cort costituzionâl a son il 55,6%. La percentuâl des ambassadoris e je, invezit, dal 29,5%. Par chel che al inten la rapresentance feminine intal Parlament o podìn zontâ, su la fonde dai dâts publicâts in ocasion dai 25 agns de sô istituzion (fin di Dicembar dal 2017), che la Slovenie e à vût in siet mandâts complessîfs un totâl di 147 seçs ocupâts di feminis (i seçs in Parlament a son 90). Lis parlamentârs a son stadis 105, e di chês 27 a son stadis eletis plui di une volte. La leç eletorâl e facilite la partecipazion feminine previodint intes listis dai candidâts une cuote minime di rapresentance par ogni gjenar dal 35%. Intes elezions europeanis (cumò lis europarlamentârs slovenis a son 3 su 8 elets) e in chês locâls, la cuote previodude par leç e je fissade, invezit, al 40%. A nivel european la Slovenie e je rapresentade ancje de comissarie europeane pai traspuarts Violeta Bulc. In mert aes cjariis plui altis dal Stât, la Slovenie no à mai vût une presidente de Republiche; la prime e uniche prime ministre e je stade Alenka Bratušek, nomenade intal 2013.
Tjaša Gruden

robotstxt: allowed

filter: keep


text:
Furlans, votait furlan!
Lis minorancis linguistichis dentri de Union Europeane a àn vinçût la lôr sfide. E à vût un sucès straordenari, di fat, la iniziative popolâr Minority SafePack, che e à ufiert ai citadins la ocasion, cu la proprie firme (passe un milion e 200 mil chês cjapadis sù), di infuartî lis leçs europeanis a tutele des minorancis nazionâls e linguistichis. Un pas indevant impuartant te direzion di dâ atuazion al sproc de Union Europeane “Unîts inte diversitât”. Biel che si cjapavin sù lis firmis, e je rivade ancje la decision dai judiçs todescs di refudâ la estradizion dal president catalan Carles Puigdemont pai reâts di ribelion e di sedizion che e da un segnâl fuart ae magjistrature spagnole, ma dal sigûr pe autonomie catalane – cun diviers dirigjents indipendentiscj catalans tes presons e in esili – no rivin buinis gnovis par vie de repression politiche in at. Propit par manifestâ solidarietât ai fradis catalans, i furlans si son dâts dongje di resint tun presidi a Udin, che al à viodût tante int in place Sant Jacum sot dal sproc “La Europe dai popui solidaris”. A svintulavin cetantis bandieris dal Friûl e de Catalogne, ma ancje di Triest. Il presidi, di fat, al à metût dongje – sot dal unic cjapiel de difese de democrazie, des libertâts civîls e dai dirits umans sot atac in Catalogne e, in gjenerâl, dai dirits dai popui minorizâts – ancje un trop di autonomiscj triestins. Provis di dialic? Starìn a viodi.
Intant, simpri plui dispès tes ultimis setemanis o vin sintût a fevelâ di macroregjon trivenite. Une idee fûr dal vade, cu la prospetive di un Friûl colonie dal Venit, come che al è stât in passât. Lu dîs la storie, ma le nestre storie nissun le insegne. Ce fasaraial ancje in cont di cheste cuistion il prossim president de Regjon? Al baste lei cun atenzion i programs dai cuatri candidâts par vê za une prime rispueste. No sin chi dal sigûr a dî ce e cui votâ, ma cu lis elezions su la puarte nus son tornadis tal cjâf chestis peraulis di pre Checo Placerean. «Un popul che al à cussience di jessi ce che al è, si plee di mancul, nol cjate naturâl jessi il popul des massariis, dai manoâi: al pretint di cjatâsi te sente de vuide ta lis scuelis come tai tribunâi, ta lis bancjis come ta lis congreghis politichis. Un popul che al à cussience di jessi ce che al è, nol acete che la culture e vegni dome dal difûr, e che no si indegni di nomenâ la sô: al pretint di jessi scoltât te sô lenghe; e, cuant che chê cussience e cjape pît, al vûl paiâ lis tassis te sô lenghe, sei magari condanât, ma te sô lenghe, preâ te sô lenghe. Ma chest nol comude ai paronants di chenti, che a vuelin presentânus bogns, lavorents e sotans ai parons di venti: si pues capî Vignesie, Rome, e ancje Triest». Cui che al votarà ai 29 di Avrîl, che al sielzi cui che al pense al Friûl e al pues fâ i interès des diviersis comunitâts che lu componin, «tal nestri curtîl, a cjase nestre, libare e vierte a ducj, no in man di altris, che le doprin par lôr». E alore furlans, votait furlan!
di Erika Adami


text:
“Fatta la legge, trovato l’inganno”: cheste detule e piture cu la savietât tipiche de tradizion popolâr la jurisprudence taliane… Alore la prime robe di fâ e je chê di pierdi la ilusion che une leç, o dutis lis leçs di Italie, a puedin “salvânus”.
Dal sigûr al è di just pretindi ricognossiments legâi, e al è un sucès chel di vê otignût chei che a son e, cemût che o vin viodût, il mudament di status produsût de leç 482/99 al è stât une vore impuartant… ma nol baste.
Ce che al covente pardabon al è mudâ i rapuarts di fuarce politiche: cuant che la maiorance politiche in Friûl e sarà furlaniste, alore o varìn pardabon risultâts. No je utopie, al è sucedût in Scozie, al pues sucedi ancje chi di nô: la semence e je plantade, ma o savìn che al pues passâ tant timp.
Ce si puedial fâ intant?
Ca e je cualchi idee:
1) la Regjon e la ARLeF si son usadis a interpretâ lis leçs in maniere limitative: vâl a dî che si fâs, a stentis, chel pôc che lis leçs a oblein a fâ; invezit si varès di fâ dut ce che a permetin di fâ e fermâsi dome se alc al è improibît a clâr…
2) tornâ ae planificazion linguistiche: azions che a ledin daûr di criteris ordenâts di status, corpus, acuisizion di locutôrs;
3) fâ verifichis: fin che no son verifichis seriis, pussibilitât di misurâ i risultâts, regulis claris par ducj, no pues jessi planificazion, ma dome fufignis…
4) favorî lis azions privadis: te societât civîl a son tantis energjiis, ideis, pussibilitâts di lavorâ ben e svelt… lis istituzions publichis, tal câs de lenghe furlane, a van a pericul di cjalâ cun zelosie il mont privât e lu vuelin controlâ, limitâ, dispès obleâ a dinamichis clientelârs… ce che a varessin di fâ, invezit, al sarès favorî cundizions par che al nassi un marcjât e un indot su la lenghe furlane;
5) fâ cui bêçs che a son za: par esempli la Assemblee de comunitât linguistiche furlane e da dongje plui di 100 comuns là che si fevele par furlan. Parcè chescj comuns no si impegnino a meti une cuote minime garantide (il 15%, il 20%, il 30%?) de lôr spese par culture, comunicazion, acuist di libris e v.i. in prodots, servizis, ativitâts par furlan? Nol sarès nissun pês in plui pal belanç comunâl e si crearès un indot no di pôc;
6) denunziâ lis infrazions: se un diretôr didatic o un insegnant a fasin pressions par che i gjenitôrs no sielzis la opzion dal furlan a scuele, a fasin une azion ilegâl cuintri dai dirits dai fruts e a meretin di jessi denunziâts;
7) Fâ un scjalin in plui cul status: al è une vore positîf che nissun nol pensi plui che il furlan al sedi un brut dialet, e che la opinion gjenerâl e sedi che al è une lenghe e ancje biele, ma nol baste. Te societât di vuê par che une lenghe e vedi un avignî nol baste che e sedi biele, al covente che si pensi che e je “utile”. E in dì di vuê “util” al vûl dî prin di dut che al permet di lavorâ e di vê une jentrade economiche: ancje par chest a son fondamentâls lis azions che a favorissin un marcjât privât (= puescj di vore), o il fat che la cognossince de lenghe furlane e sedi domandade o che e dedi plui ponts in concors par diviersis professions dulà che il contat cul public e cul teritori a son impuartants (infermîrs, vigjii, insegnants, e v.i.). ❚ (S. Car.)


text:
Nol è facil jentrâ inte liste dai patrimonis de umanitât Unesco. Prin di dut, al vûl che il sît al vedi un valôr universâl ecezionâl e che al sodisfi almancul un tra dîs criteris, ducj cetant specifics. Cence nomenâju ducj, par chei materiâi, al è necessari che al sedi un sît, ancje naturâl, esempli di raritâts biologjichis e ecologjichis, testemoneance e simbul di scambi tra valôrs umans, dimostrazion di opere di gjeni, opere di art cence paragons, straordenari di un pont di viste architetonic, ric e râr par chel che al inten il paisaç, leât aes tradizions, ideis, credincis. Al scuen ancje jessi autentic, intîr e furnît di un sisteme seri di tutele e di gjestion de sô integritât.
Intal câs di Resie si FEVELE di patrimoni culturâl imateriâl, ven a stâi lis pratichis, lis rapresentazions, lis espressions, i savês, lis capacitâts, tant che i imprescj, i manufats, i spazis culturâls, che lis comunitâts, i grups e in cualchi câs ancje i singui, a ricognossin tant che part integrante dal lôr patrimoni culturâl. ❚
A.S.
Cemût che si jentre te liste............
Nol è facil jentrâ inte liste dai patrimonis de umanitât Unesco. Prin di dut, al vûl che il sît al vedi un valôr universâl ecezionâl e che al sodisfi almancul un tra dîs criteris, ducj cetant specifics. Cence nomenâju ducj, par chei materiâi, al è necessari che al sedi un sît, ancje naturâl, esempli di raritâts biologjichis e ecologjichis, testemoneance e simbul di scambi tra valôrs umans, dimostrazion di opere di gjeni, opere di art cence paragons, straordenari di un pont di viste architetonic, ric e râr par chel che al inten il paisaç, leât aes tradizions, ideis, credincis. Al scuen ancje jessi autentic, intîr e furnît di un sisteme seri di tutele e di gjestion de sô integritât.


text:
_Mandi nono, âstu viodût che a àn inventât il frico vègan?
E ce jentrial il frico cul president american? Che nol è nancje plui lui, il president, no?
_Ma no, nono: no Reagan: vègan. Al è l’inglês di “vegàn”: un che nol mangje ce che al derive des bestiis.
Nancje luianie?
_No, nono: nuie luianie.
Ah, ben: un cussì lichignôs nol è nissune maravee che al resti vedran!
_Vegàn, nono: vegàn!
Dut câs il frico nol è mighe fat cun la cjar.
_I vegjetarians a son chei che no mangjin cjar e pes, i vegans no mangjin nancje chei altris derivâts animâi: ûs, lat…
Puars vedrans. Ma sono malâts? Ur fasie vignî mal di panze?
_No, a àn sielt cussì par no fâ mâl aes bestiis.
Ma. No ai mai sintût une gjaline lamentâsi par fâ un ûf.
_Ma lôr a son contraris a tignî i animâi impresonâts, sotans.
Si viôt che no àn mai provât a tignî une gjaline libare. E se a àn provât, sigûr che no jerin lôr a netâ dulà che e veve pulinât.
_E je ancje une sielte ecologjiche.
Ah, ben, alore a àn sbaliât dut.
_Parcè, nono?
Âstu mai sintût dî “dal lidric no si bute vie nuie” o “dal ardielut no si bute vie nuie”? Il purcit al è simpri la sielte miôr, frute: ancje pal ambient.
_Lasse stâ l’ambient, la robe plui impuartante par un vegan al è no fâ mâl aes bestiis.
Ancje ai moscjits?
_A son bestiis ancje chês.
Alore no son vedrans de Basse, sigûr. A saran cjargnei. Ma pal frico? Cemût fasino cence Montâs?
_No sai, a dopraran cualchi formadi fat cul lat di soie.
Lat di soie? Biele cheste! E cemût si molzie la soie?
_Ma no, nono: si clame “lat”, ma nol è propit…
Ma tu âstu mai viodût un fasulut di soie che al tete?
_Bon, lassìn pierdi.
Dut câs, frut, tu viodarâs che chê chi e je une mode che no dure masse.
_Parcè po, nono?
Cuant che si maridaran, chei vedrans, lis feminis ju fasaran tornâ a mangjâ broade e muset come ducj chei altris. ❚
✒ Bete Di Spere
NO SON PERAULIS PAR VECJOS – VEGAN............
_Mandi nono, âstu viodût che a àn inventât il frico vègan?


text:
Renato Soru al à pierdût lis elezions. In maniere drastiche, al vignarès di dî: 10 ponts di distac dal candidât dal centridiestre no son il risultât di une causalitât. L’eletorât sart lu à punît pal mût di guviernâ decisionist al limit dal dispotisim. Presentantsi tant che persone timide e emotive, si è mostrât in curt par chel che al è: un imprenditôr in politiche, usât a comandâ in solitarie. La scuadre di guvier e je stade cambiade in corse, metint di bande i assessôrs che no àn concuardât cul so mût di fâ. Fûr de Isule però la imagjin dal om bessôl al comant, che al sfide i vecjos dinosaurs de politiche, e à resistût par scuasi dut il so mandât.
IL VINCIDÔR_ Ugo Cappellacci, ex assessôr al comun di Cagliari, al jere in pratiche scognossût al moment de candidature. Al à metût dentri tal so program, tant che altris, riclams ae identitât, ae culture e lenghe de nazion sarde, cul intindiment di intervignî pe lôr valorizazion. Diviersis voltis, vie pe campagne eletorâl, al è tornât su chescj temis, batint su la sô sarditât e ancje su la sô autonomie di pinsîr.
LA SARDITÂT_ Cossiga, intune interviste al Corriere della Sera dai 17 di Fevrâr, al sosten che cu la vitorie di Cappellacci si rive insom ae «nazionalizazion» de Sardegne e che la sarditât indi jes batude in maniere definitive. Soru però no le rapresente, stant che al è stât candidât di un partît talian che i à di rindi cont. No son mancjadis lis cjossis buinis, cun Soru, massime tes intenzions. Tra chês che a interessin di plui, la cuistion de lenghe. Benon il fat di doprâ il sart tai contescj uficiâi in campagne eletorâl, e benon ancje la presentazion di une propueste di standard de lenghe. Purtrop, la propueste presentade e à intiziât polemichis cetant duris. Soru, devant des critichis al à reagjît a mût so, ignorantlis e impicotintsi tes sôs posizions e creant une frature serie cul mont dai operadôrs culturâi in lenghe sarde.
I INDIPENDENTISCJ_ Se o vessin di dî cui che a son i rapresentants de sarditât politiche in Sardegne, alore o disaressin che a son i partîts indipendentiscj che a metin in prin plan i interès de Isule. Bon il sucès personâl di Gavino Salis dal moviment «iRS» che al à pontât tant sui zovins cun ideis gnovis e origjinâls. Purtrop, la lenghe e ven tratade tant che teme di secont plan e al moment de elaborazion di une propueste, sorprendentementri si à un nivelament su la linie Soru che za tant malcontent e à gjenerât.
Ivo Murgia
ATUALITÂT – Elezions sardis, Soru batût: e la sarditât?............
Renato Soru al à pierdût lis elezions. In maniere drastiche, al vignarès di dî: 10 ponts di distac dal candidât dal centridiestre no son il risultât di une causalitât. L’eletorât sart lu à punît pal mût di guviernâ decisionist al limit dal dispotisim. Presentantsi tant che persone timide e emotive, si è mostrât in curt par chel che al è: un imprenditôr in politiche, usât a comandâ in solitarie. La scuadre di guvier e je stade cambiade in corse, metint di bande i assessôrs che no àn concuardât cul so mût di fâ. Fûr de Isule però la imagjin dal om bessôl al comant, che al sfide i vecjos dinosaurs de politiche, e à resistût par scuasi dut il so mandât.


text:
AA.VV. Tiere furlane. Terra friulana, rivista di cultura del territorio, Feagne 2009
Intai agns cincuante e sessante dal nûfcent e vignì fûr chenti une riviste di economie e di tecniche agrarie che si clamave Terra friulana.
Cumò, par inziative dal assesorat (o dal assessor?) a la agriculture de nestre Regjion (Friuli Venezia Giulia, scrit cence la liniute) e ven fûr cheste Tiere furlane che e intint di ripuartâ in vite chê esperience.
Mah! E sarà la solite riviste barbose, plene di numars, di chimichis…
No, no. Nissune barbe, chestis 114 paginis lis lei vulintîr ancje un profan, valadì un che nol è un tecnic agronim, ni che nol à voie di deventâlu.
In plui de introduzion dal assessor Claudio Violino, a son tredis articui, e in plui cualchi aprofondiment.
Angelo Vianello al va a cirî la origjin de rusticitas furlane, leade a la prime difusion dal cristianesim in chestis tieris: e duncje Aquilee e duncje pre Gilbert Pressacco. E duncje culture e colture che a son dôs robis diferentis, sì, ma che, intun procediment hegelian di tesi antitesi e sintesi, a vegnin di chê stesse lidrîs.
Si jentre plui intal specific cun Mariolino Snidaro che al fâs une sorte di storie dal forment in Friûl: esam detaiat des varietâts coltivadis, des carateristichis dal prodot, de evoluzion di chest tip colture, des tecnichis par samenâ e pe racuelte. Di notâ un componiment publicitari in rime, metût adun, intal 1932 de bande de Montecatini, in lenghe furlane.
Alessando Fadelli nus fevele dal ulîf inte zone dongje la sorgint de Livenze. Colture che e je tornade intai nestris dîs daspò che e jere lade al mancul. Interessante une notazion de prime metât dal votcent: lis cjartis a fevelin di pocje produzion, ma i vûl savût a leilis: in realtât al si tratave di un mût di scjampâ lis pesantis tassis absburgjichis…
Si passe a fevelâ di miluçs cun Giovanni Cattaruzzi. Miluçs inte toponomastiche, intai sgjâfs archeologjics (a son stâdis cjatadis sepis di miluç), intes testemoneancis leterariis, par rivâ fin a la Denominazion di origjin protezude (DOP) di cumò.
E po i sparcs (Castantino Cattivello), colture preseade za dai romans dal antîc e che cumò nus fâs pensâ subit a Tavagnà (ma ancje Tresesin, secont Pieri Çorut) e a un prodot di grande cualitât.
Art e Agricolture a si dan la man intal articul di Gabriella Bucco che e conte de colaborazion jenfri un agronim tant che Guido Poggi e un artist tant che Tiburzio Donadon che, intal 1939, a publicarin un atlant ampelografic (ce vuelial dî?… vîts, si fevele di vîts e di risiçs) che al à ancjemò un grant valor di documentazione e ancje di art.
Si passe in Bisiacherie cun Marina Bandera, che e fevele ancjemò di vîts e di vins di chê zone de nestre Regjion. Intune tabele dal 1844, a son memoreâts i vins di ventilà: l’unic che o cognossin ancje cumò al è il refosc (in di di vuê, la tiere dal refosc e je jenfri la Vile e Scodovacje).
Gianfranco Ellero al ilustre, cu la sgrimie dal storic, une veretât che no ducj a san: valadì che il Friûl al jere tiere di pastors, di pioris, ben plui che di contadins e di vacis o bûs. E naturalmentri la pastorizie si leave cui ûs civis di tancj terens che a favorivin il passonâ des bestiis.
Antonietta Spizzo e Dario Masarotti nus contin dut de raze di cjavai TPR che ancjemò a esistin, ma che riscjin di no esisti plui ca di cuialchi an, cuant che Renzo Buzzulini agricoltor di Dartigne passionât di cjavai, al molarà la sô ativitât. Dut di lei l’insert di pp. 82-83 sul cjaval furlan, autocton, che nol jere un cjaval di tîr, ma un cjaval di corse, di trot.
Se dute la riviste si le lei vulintîr, vulintiron si lei i doi tocs di Enrico Agostinis, che a fevelin di alte montagne, di Culine, frazion Fôrs Davuatri e dai siei cjapûts. Culì, in plui des informazions storichis, toponomastichis, economichis e v.i. , no esitares a dî che al è un indiscutibil valor leterari, intal sens di art dal scrivi.
Al è ancjemò puest par fevelâ dal formadi Montasio (Antonino Danelutto) e par une conte in inglês (dal moment che al parares che ducj i zovins lu san, o, almancul, che lu studìin) e pes considerazions finâls dal assesor. Chestis in lenghe furlane, che no podeve mancjâ. E cussì o vin ancje mût di scuviergi cui che al è che benedet di om tal ort. Ma i vûl let dut fin a la ultime rie. Fin a prime dal ‘mandi’
Laurin Zuan Nardin
CULTURE – AA.VV. Tiere furlane. Terra friulana, rivista di cultura del territorio............
AA.VV. Tiere furlane. Terra friulana, rivista di cultura del territorio, Feagne 2009


text:
Sbilfs e aganis, orcui e Benandants a son creaturis magjichis, che a vegnin fûr da râr, tal mieç dai boscs o al clâr di lune, e a fasin part dal patrimoni cetant siôr di mîts e di leiendis de regjon. Un patrimoni che l’Istitût pe ricercje e la promozion de civiltât furlane “Achille Tellini” di Manzan al torne a scuvierzi e a fâ cognossi midiant de cineprese. Il risultât? Un concors e une rassegne di curtmetraçs, il Festival bienâl internazionâl “D’incjant, l’incjant”, unics tal lôr gjenar in Italie, che a àn tant che telâr lis flabis e lis crodincis popolârs dal Friûl, ma ancje dal rest da la Italie e da la Europe. Par promovi la gnove edizion, il “Tellini” – che le inmanee – al à invidât in regjon, sabide ai 19 e domenie ai 20 di Zenâr, gjornaliscj e operadôrs dal setôr cinematografic di Alpe Adria e ju à puartâts a Cividât, e tai cjistiei di Darcjan, Colorêt di Montalban e Vilalte, a scuvierzi lûcs siôrs di storie e custodis di leiendis e contis fantastichis. Unichis. Parcè che il Friûl “pe sô colocazion gjeografiche e pe sô storie, al à vût contats cun cetantis culturis e al à vivût tun curizûl di civiltâts e savês diferents”, al spieghe il diretôr artistic de manifestazion, Guido Sut. “Lis nestris contis a son particolârs, propit parcè che a tegnin dentri dut il bagai di nozions, esperiencis e espressions di altris culturis”.
Dal 1992 – di cuant che al è nassût -, l’Istitût “Tellini” al puarte indevant, te suaze di un progjet di ricercje articolât, une impuartante opare di scandai, tutele e valorizazion di mîts, flabis e leiendis dal Friûl-Vignesie Julie, che e à puartât a une golaine di 12 volums (il decim tierç al è in stampe) preseade ancje fûr regjon. Di cualchi an incà, al à decidût di confrontâsi cun culturis, tradizions e rapresentazions dal imagjinari popolâr di altris regjons di Italie e di Europe e di proponilis al public, cul voli de cineprese. Al à cussì ideât e inmaneât il concors di curtmetraçs che al è rivât chest an ae tierce edizion. A son ametudis oparis di no plui di 30 minûts di durade, di cualsisei gjenar e tecniche (de fiction ae animazion, al documentari) e lenghe (ancje chês minorizadis, baste che a sedin i sottitui par talian), che a vedin par teme i mîts, lis flabis e lis leiendis di regjons e Paîs talians e dal forest. Si pues iscrivisi fin ai 31 di Mai dal 2013. Lis oparis selezionadis di une jurie di esperts a vignaran presentadis al public tal mês di Otubar che al ven, dilunc dal Festival “D’incjant, l’incjant”, che al viodarà ancje la premiazion dai curts miôr.
Al concors, fin cumò, a àn partecipât regjiscj e videomakers di dute Italie e dal forest (43 lis voris presentadis tal 2011, 19 tal 2009), cun storiis di cualitât sul teme dal fantastic, che a àn lis lôr lidrîs tal imagjinari popolâr o che a nassin de creativitât dai autôrs. “In gracie dai curtmetraçs rivâts al concors – al dîs Sut -, o vin viodût che il pinsîr imagjinatîf, la leiende, la conte fantastiche a son ancjemò vîfs e bogns di produsi, cun formis espressivis e tecnologjiis modernis, oparis di art che a incantesemin”.
“D’incjant, l’incjant” Il cine des flabis............
Sbilfs e aganis, orcui e Benandants a son creaturis magjichis, che a vegnin fûr da râr, tal mieç dai boscs o al clâr di lune, e a fasin part dal patrimoni cetant siôr di mîts e di leiendis de regjon. Un patrimoni che l’Istitût pe ricercje e la promozion de civiltât furlane “Achille Tellini” di Manzan al torne a scuvierzi e a fâ cognossi midiant de cineprese. Il risultât? Un concors e une rassegne di curtmetraçs, il Festival bienâl internazionâl “D’incjant, l’incjant”, unics tal lôr gjenar in Italie, che a àn tant che telâr lis flabis e lis crodincis popolârs dal Friûl, ma ancje dal rest da la Italie e da la Europe. Par promovi la gnove edizion, il “Tellini” – che le inmanee – al à invidât in regjon, sabide ai 19 e domenie ai 20 di Zenâr, gjornaliscj e operadôrs dal setôr cinematografic di Alpe Adria e ju à puartâts a Cividât, e tai cjistiei di Darcjan, Colorêt di Montalban e Vilalte, a scuvierzi lûcs siôrs di storie e custodis di leiendis e contis fantastichis. Unichis. Parcè che il Friûl “pe sô colocazion gjeografiche e pe sô storie, al à vût contats cun cetantis culturis e al à vivût tun curizûl di civiltâts e savês diferents”, al spieghe il diretôr artistic de manifestazion, Guido Sut. “Lis nestris contis a son particolârs, propit parcè che a tegnin dentri dut il bagai di nozions, esperiencis e espressions di altris culturis”.


text:
DICEMBAR – PRIME PAGJINE. EDITORIÂL – Il terorisim nol fermarà la lote par la autonomie / Il Retôr si smentee de cuistion furlane cun le ministre, e sì che al veve dome di fâ il postin… / Pe Patrie 9.000 amîs sul Muselibri / BUINIS FIESTIS / PAGJINE 2 – Bataiis di Cjargne: i comitâts che (a voltis) a vincin / Lis gnovis elezions di chei dal Parlament Furlan / PAGJINE 3 – Il belanç dal 2015 e lis prospetivis pal futûr in cjamp economic / Il Nadâl di îr tes peraulis di Gjeme, par rifleti su chel di cumò / PAGJINE 4 – Biadelore la Regjon e jude il furlan. Lu fâs cun… Jude, il servizi di traduzion automatiche / Memoriis di Vuere: la storie platade dai furlans copâts in vuere e lis storiis che al è plui comut no contâ / Racuelte di firmis par sburtâ il plurilinguisim in regjon, fonde de nestre specialitât / PAGJINE 5 – Stâts gjenerâi pe autonomie: par salvâle e par infuartîle / Tancj i problemis de coralitât di vuê, ma il gnûf progjet discografic dal Côr Polifonic di Rude, votât al vivi contemporani, al da sperance / 5 cd “simpri bogns” di musice corâl furlane / PAGJINE 6 – Lezions di autonomie, il belanç dai incuintris. Par fâi cuintri a un centralisim aromai a brene vierte / Une filiere locâl pal pan: “Pan e farine dal Friûl di Mieç” / Fontanini: “L’Ent, fin cuant che al sarà operatîf, al larà indevant a fâ la sô part”. Intal 2015 pal furlan 70 mil euros de Provincie / PAGJINE 7 – SLOVENIE. La Slovenie e à fat cuintri ae crisi cence intervents de «troika». Cun sacrificis, ma i risultâts si tachin a viodi / FRIÛL EUROPE. Barcelone 9/11, Parîs 13/11, Europe 2015. E pal 2016? / Lenghis»: il program par insegnâ furlan, e no dome / PAGJINE 8 – “Ljuba Toast Cricket Club” e lis storiis de band furlane simpri in vacance a Dresde / Suns Europe 2015: cu la musiche ancje cine e leterature / SIMPRI BOGNS. Celso Macor, I fûcs di Belen, Cormons, 1996 / ZODIAC FURLAN. Sagjitari / PAGJINE 9 – CAMPAGNE ABONAMENTS PAL 2016 / PAGJINE 10 – IL GRANT LUNARI DAL FRIÛL. Dicembar / IL FERÂL. Tignî dûr / Ancje pal an 2016 il Lunari di pre Toni: ideis e solidarietât in cubie / PAGJINE 11 – Lenghe furlane buine di pandi i concets plui alts de cognossince sientifiche. Il congrès anuâl de SSTeF lu à dimostrât / San Simon e Zâl par furlan: tante cualitât e partecipazion pai concors di leterature furlane, e tantis novitâts a son par rivâ. Une “Vierte di Invier” pe leterature furlane / La letare / Pes vitimis dal taramot in Nepal / PAGJINE 12 – A TU PAR TU. Ce che a disaressin dal Friûl di vuê, chei che a àn fat la sô storie. Un lamp (Belen) //
*** I articui a son disponibii fracant sul titul. Buine leture.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
MESSE GRANDE DI AVÔT PAL FRIÛL A AQUILEE DOMENIE AI 18 DI LUI AS 6.00 SORE SERE TE SOLENITÂT DAI SANTS ERMACURE E FURTUNÂT01 di Lui 2010
Solenitât dai Sants Ermacure e Furtunât
La basiliche mari di Aquilee nus spiete ancje chest an pal avôt dal Friûl
domenie 18 di chest mês as 6.00 sore sere.
Si cjatarìn cui nestris Sants e cu la nestre int
par cjapâ dignitât e fiducie dongje dal Signôr.
Daspò de Messe si fermarìn in companie par un ghiringhel.
Zuan Pieri Biasatti, dean
Lis resons che nus sburtin a vivi cun profit lavôt dai Sants Ermacure e Furtunât a son tantis e di ordin diferent, come che diferentis a son lis dimensions e lis dibisugnis dal om.
A son lis resons de fede che e je un don di Diu ma che si incjarne tai lûcs e te storie di un popul.
Ma Aquilee e je ancje la lidrîs dal nestri jessi furlans. Se jessi furlans e jessi cristians a àn par nô une sorte di comunance di timp e di lûc, par nô fede e culture, religjon e identitât no son une cuintreposizion ma doi aspiets di une uniche realtât, che e va salvade, valorizade, vivude in armonie. Par podê jessi nô stes e par podê judâ il mont, cence jessi glotûts dal vilagjo globâl, là che ducj si riscje di jessi compagns tal nuie.
pre Checo Placerean
An 933 de Patrie
259 in spiete che al sedi
ripristinât il Patriarcjât
17 de Bibie al popul


text:
Il flop dal clic01 di Zenâr 2006
Se a tornassin i nestris vecjos! Si lu sint a dî di tantis bandis, plui cu la pôre che a scjampin come il fum par tornâ te lôr pâs silenziose che cu la sperance che a restin incantesemâts denant dal nestri mont, ametût ch’al sedi nestri e mont. O sin clamâts o condanâts a vivi in timps inedits e straordenaris, che a domandin dute la nestre inteligjence e libertât interiôr par no jessi cjapâts in cheste rêt virtuâl e fatâl che e rive a gafâ ancje lis vriis plui piçulis e apartadis. Il dut tal gîr di une o dôs gjenerazions, a nestre memorie e testemoneance.
Apene finide la vuere, la seconde, e duncje ai timps de mê infanzie, si leve ancjemò a Madone di Mont cul cjâr o cuntun camion militâr; di Vençon a Glemone si leve regolarmentri a piduline; il cunfin dal nestri mont e jere la mont o la campagne; si clamavisi a bocje di une cjase in chê altre e di une mont in chê altre; si lavavisi tal podin cuant che si veve di lâ dal miedi; si resentave inte roe; lis novitâts a rivavin simpri vecjis e lis puartavin chei che a tornavin dal forest; la comunicazion e jere inmediade, misurade, essenziâl ma reâl. Forsit si jere un pêl salvadis, fûr dal grant trafic, sierâts ma sigûrs, come i ucei tal nît o il gri te buse. Po al è rivât il ribalton economic, industriâl, culturâl, religjôs, mediatic. O sin saltâts fûr o colâts dal nît, o vin bandonade la buse e si sin cjatâts, a colp, citadins dal mont, projetâts tun progrès tecnologjic esponenziâl, passant come tun film e cu la velocitât di une gjostre, dal neolitic al cibernetic. E ducj, ancje lis nonis, si sin cjatâts a fâ i conts cui batons, cui telecomants e cun ogni sorte di striament. Parafrasant Archimede, baste cjatâ il clic just par spalancâ dutis lis puartis dal mont.
La realtât e je sot i vôi di ducj e nol covente strassâ peraulis par contâle. Si va su la lune e si gire il mont intîr cence nissun fastidi; clicant il televisôr si sa in timp reâl dut sun ducj, ametût che e sedi propit cussì; si spostisi cu la machigne par lâ a fâ la spese o si po ordenâle stant in cjase e mateant cul mouse; ancje i plui pitocs a àn un televisôr par stanzie e il plui stupit dal paîs, che nol è bon di impirâ un discors o di scrivi une letare, al frache come un danât il so telefonin par mandâ SMS cence savôr a int che ju cjape cence interès. O podin fâ il gîr dal mont no in otante dîs, come Phileas Fogg, ma intun minût e viergi ducj i barcons virtuâi par curiosâ in cualunche sît. O podin spostâsi cui mieçs plui svelts o ancje restant sentâts denant di une tastiere. Dut cuntun sempliç, banâl clic.
Rivâts però a la fin di cheste nestre corse o navigazion megagalatiche e fracât il boton fin che nus dûl il dêt, si inacuargìn cun sorprese e cun spavent che la robe no je cussì esaltante, sigure, apaiante come che si crodeve. Si spostìn, o corìn, o cirìn, o viodìn, o savìn, o sintìn, o frachìn ma, invezit di cressi, la nestre comunicazion, comunion, colegance, e cale. Al pont che il navigatôr plui zelant, par stâ daûr a dutis lis curiositâts e solecitazions, al scuen sierâsi dì gnot intune stanzie, a scûr, piês dai carcerâts. E biel che une volte, lant a pît di Davai a Tumieç, si peteçave lant e tornant cun ducj chei che si intivavisi, vuê si fâs il gîr dal mont e si torne cence baratâ peraule cun chel dongje.
Il flop dal clic al à di fânus capî che il virtuâl al po jessi un bon integratôr dal reâl pal fat che lu complete ma al è un orent sostitût. Mil orchideis di plastiche no fasin e no valin la viole plui minude.


text:
La marçute cun ritmi e riclame lis vueris, tant che lis fuartis percussions a batin il davoi de “Zoiba Grassa”. Ma ancje i violins che, intun zîr sinfonic, a rimandin al splendôr dal periodi Patriarcjâl. Cemût sal imagjinaiso un ipotetic – ma al moment inesistent – imni dal Friûl? Un cjant di popul, che nus rapresenti uficialmentri, nol è mai stât scrit. Un imni de Regjon Friûl Vignesie Julie, invezit, sì. Il pentagram al fo firmât dal mestri Giovanni Canciani di Paulâr, su comission dal president di chê volte, Riccardo Illy. Un regjonalisim sburtât a siet notis, cu la richieste di no dismenteâ la Vignesie Julie. E duncje il musicolic e composidôr cjargnel – za autôr dal Imni de Cjargne, il Carnorum Regio – al scrivè “X Regio”. “Scomençant – al dîs l’autôr – de bielece di Aquilee, si cjantave la grandece dal FVJ viers nord e viers est”. Operazion che e fo artificiâl: e di fat, cui si visial dal mecenatisim triestin di Illy? “Un imni che al cjanti dome Friûl, invezit, no lu vin mai vût par motîfs storics, pe eterogjeneitât dal teritori. Masse cjampanii e masse zelosiis di origjin medievâl”, al comente il studiôs de Val di Incjaroi.
“Il probleme vêr – al marche il rapper dj Tubet – al è che no si sintìn avonde popul. E al sarès dut un lavôr di fâ di recupar de storie, di ce che al è il Friûl, dal sens di partignince, dai confins… Si à fat tant pe lenghe e in part ancje pe musiche, ma tant al mancje di fâ su la identitât di popul furlan”. “A diference dai sarts e dai sicilians – al zonte il musicist Valter Sivilotti – no sin stâts masse isolâts. Anzit o sin stâts tiere di confin e di invasion, di passaç. E duncje la vere ricjece dal nestri patrimoni musicâl e sint di chest travai storic”.
Orelis plui spiçotis e vôs di agnul a podaressin ancje ricognossisi, par dî il vêr, in cualchi vilote storiche. Trops di nô no si figotino aes notis di “O ce biel cjistiel a Udin”? Tropis lagrimis no segnino lis musis di emigrants al sun di cualchi cjant de tradizion? Pardabon, ognidun, tal cûr, al à la sô. “La ufierte e je ancje masse largje: di vilotis, cun bielis melodiis, facilis di imparâ, a ‘nt vin talmentri tantis che potenzialmentri dutis a saressin candidadis a deventâ un imni dal Friûl”, al sclaris il cjantautôr di Tumieç, Aldo Rossi. Se no si vûl scrivi ex novo, almancul che si sielzi jenfri ce che o vin za. Al propon il discografic Alberto Zeppieri: “Lis provinciis dal Friûl Storic a podaressin interessâsi e definî un concors: ae fin si trate juste di cjapâ une decision uficiâl. Se al fos par me, o sielzarès “Stelutis Alpinis” di Zardini. Bielis peraulis, musiche cognossude di ducj, cjantade ancje di De Gregori e duncje lade oltri i confins dal Friûl. Ce domandâ di plui?”.
O vin fat un sfuarç. No lu vin scrit, ma o volìn dâ il nestri contribût. Ce elements varessial di tirâ dentri chest ipotetic cjant nazionâl dal Friûl? Canciani: “Scomencìn dai viers sevêrs di un poete tant che Giuseppe Ellero. Al vûl un imni solen, cuasi asburgjic”. Stesse clâf di violin doprade dal mestri Sivilotti: “La font di dut nus puarte a une sensibilitât vienese. Ancje se in dì vuê o sin contaminâts de musiche di dut il mont”. Ma Canciani al propon ancje i temis: “La grandece di Aquilee, la culture che si respirave tal Stât Patriarcjin. E ancje la dominazion dal Venit che nus à trasformât, che al plasi o no, di civiltât rurâl in industriâl”. E il zovin Dj Tubet al zonte: “Une base poetiche, une fonde culturâl e storiche, ma soredut un messaç di viertidure e di sperance, par che la int si sinti braurose di fâ part de tiere furlane”. ❚
Oscar Puntel


text:
Cualis ocasions àno i artiscj zovins di fâsi cognossi in Friûl? Cualis oportunitâts àno di dialogâ e di inserîsi tal dibatit culturâl? No tantis a sintî Paolo Toffolutti, curadôr dal progjet “Ma dîstu a mi? – Spazis publics art contemporanie Friûl-Vignesie Julie”, pensât di Neo associazion culturâl e che al tocjarà lengaçs artistics diferents (de piture ae fotografie, dai fumets ae videoart, ae sculture). Obietîf dal progjet al è propit chel di condusi artiscj, ma ancje critics, adets ai lavôrs e public, intun percors che al puartarà a judâ e a stiçâ la art zovine furlane o fate di zovins che a stan in Friûl, ma ancje chê fate di cui che nol è plui zovin, ma nol à vût la oportunitât di fâ madurî il so percors. In ce maniere? Metint in pîts contescj e ativitâts di espression e confront.
A judicâ dal alt numar di adesions al progjet, che al è articolât in plui pas, la gnove iniziative e rispuint a une necessitât. Une otantine i artiscj dai 16 ai 35 agns che a àn cjapât contat cun Toffolutti e che a cjapin part ae mostre vierte fin ai 25 di Fevrâr tal centri storic di Udin. Buteghis, studis e uficis a dan acet aes lôr oparis: un banc di prove par verificâ la eficacie dal lavôr e misurâsi cul public. Il progjet al è, di fat, une spassizade lungje un an che e puartarà a fâ un censiment, trê mostris, un bant di concors pe creazion di oparis origjinâls, doi ciclis di conferencis. Il dut tacant di une batude di Robert De Niro in “Taxi driver” e cjapant la imagjin dal alfabet di gescj esprimûts des mans fotografadis di Giulia Pittoni.
“E je une anomalie in Friûl-Vignesie Julie – e marche Toffolutti –. No son o no àn vût ocasions impuartantis par presentâ la lôr opare ni artiscj zovanissims ni artiscj plui grancj, che, duncje, a cirin la atenzion che a mertin fûr de regjon. Al è un probleme di “apartheid”, di segregazion culturâl, che nol ven frontât ni dai organizadôrs culturâls ni des istituzions”. Di cheste cussience e nas il progjet “Ma dîstu a mi?”, sostignût dai Comuns di Udin e di Buri e de Regjon, cul contribût di diviers sponsor tecnics. Tra i prossims pas (dai 19 di Març), la mostre di vot artiscj che a lavorin in Friûl, che e sarà prontade a Buri, te vile di Toppo Florio, sede storiche dal Spac, nassût tal 2006 tant che Spazi pe art contemporanie e deventât Spazi public art contemporanie cuntun svilup sul teritori furlan.
Par stâ daûr al progjet, “in progress”, si pues visitâ il sît www.spac.fvg.it
Erika Adami
CULTURE – ART-Â. Indevant i zovins artiscj furlans............
Cualis ocasions àno i artiscj zovins di fâsi cognossi in Friûl? Cualis oportunitâts àno di dialogâ e di inserîsi tal dibatit culturâl? No tantis a sintî Paolo Toffolutti, curadôr dal progjet “Ma dîstu a mi? – Spazis publics art contemporanie Friûl-Vignesie Julie”, pensât di Neo associazion culturâl e che al tocjarà lengaçs artistics diferents (de piture ae fotografie, dai fumets ae videoart, ae sculture). Obietîf dal progjet al è propit chel di condusi artiscj, ma ancje critics, adets ai lavôrs e public, intun percors che al puartarà a judâ e a stiçâ la art zovine furlane o fate di zovins che a stan in Friûl, ma ancje chê fate di cui che nol è plui zovin, ma nol à vût la oportunitât di fâ madurî il so percors. In ce maniere? Metint in pîts contescj e ativitâts di espression e confront.


text:
A dîs agns de muart di pre Antoni, o volìn ricuardâlu proponint vie par dut il 2017 tocs dal «De Senectute»: une riflession su l’ultime stagjon de vite. Al è un libri restât incomplet. Come ducj i siei scrits si lu lei intun flât e cuant che si rive insom al displâs che il discors si fermi a colp.
La traduzion de Bibie, oltri che un fat straordenari di culture e di fede pal popul furlan e je stade par pre Antoni ancje une lûs che lu à compagnât te sô vite tormentade fisicamentri e moralmentri. Al à percepît che la man dal Signôr no lu molave. Culì al fâs propit l’esempli di Tubie, che al cjate dentri di se une lûs che lu compagne tal itinerari de sô vite, che i da fuarce e serenitât di scombati, rivant a realizâ i siei siums e il progjet di Diu.
(pre Roman Michelot)
Un dai libris plui cjârs, che mi à sustignût e consolât tai moments plui delicâts de mê vite, al è il libri di Tubie. Un librut che al è dut un concentrât di fede, di sperance, di caritât, di sapience, di spiritualitât, di pedagogjie, di mistiche. Un librut che al pò deventâ il spieli de vite di ognidun di nô in cualunche part dal mont si cjati.
**Tubie al jere stât depuartât a Ninive e duncje al viveve in diaspore, in dispersion, fûr dal so habitat, dislidrisât e sgnacât tun contest ostîl e negatîf, come che al pò jessi par tancj di nô, o forsit par ducj, il contest che si cjatìn a vivi e a operâ in cheste dispersion o disgregazion o diaspore gjeneralizade. Tal sens che ognidun di nô al sta pierdint, e al pierdarà simpri di plui, un contat vitâl e sostanziâl cuntune tiere e une lenghe e une culture ben definide, par cjatâsi a navigâ in mârs scognossûts e insidiôs, là che la segnaletiche e je scjarse o inesistent e il riscjo di lâ sot o di lâ fûr di strade al è evident e inminent.
**Tubie al à di movisi in chest contest, cence chel supuart psicologjic e antropologjic e culturâl che a vevin podût gjoldi i siei vons. E pûr al cjate no tal ambient o te tiere o te int ma dentri di sé, te tiere de sô anime, chel humus che i permet di lâ in puart cuntune navigazion riscjose, ancje se par vie di tiere impen che par vie di mâr. Tubie al à clare dentri di sè la leç di Diu, che i fâs di segnâl, di spieli, di guide, di orientament, di traietorie. Une lûs interiôr che lu compagne cun sigurece e serenitât.
**E ancje cuant che al piert il ben de lûs dai vôi, al semee che Diu lu confuarti e lu rifondi cuntune lûs interiôr inmò plui vive e sigure. Ma dongje de viste interiôr, de meditazion e dal confront seguitîf cu la leç dai vons, Tubie al cjate su la strade lungje e periculose che so fi al varà di percori par lâ in Medie un compagn di viaç, un amì atent e fedêl, che no dome al compagne il zovenut pas par pas ma al semee fat a pueste par prevignî i pericui che a podaressin mètint a riscjo il viaç e la vite e par trasformâ ogni event negatîf, ogni disgracie, tun fat positîf, tune provedence. Il câs dal pes e dal so fiât e de gnot des gnocis di Tubiute cun Sare a son une testemoneance splendide, consolant, incontestabil di cheste presince benefiche, di chest jutori providenziâl che Diu al dà ai siei fameis timorâts.
**La man dal Signôr, o dal agnul mandât dal Signôr, che ju compagne, ju vuarde, ju salve, ju fâs tornâ dongje sans e salfs e plui furtunâts di prime, e je une des garanziis che lui nus impromet e nus sigure dal moment che nus met sun cheste tiere a fâ il nestri pelegrinagjo. Lu cjati scrit in chel cuadrut cussì delicât e incorât là che il zovenut, prime di partî, al salude il pari e la mari. Denant des lagrimis de femine, Ane, che si dîs spaventade: “O speri dome che i bêçs no deventin la robe plui impuartante e che no valin a confront dal nestri frut” (Tb 5, 19), Tubie i rispuint: “No sta stâ in pinsîr e no sta vê pôre par lôr, sûr. Un agnul di chei bogns lu compagnarà, al fasarà bon viaç e al tornarà in buine salût” (v 22). ❚
Pre Antoni Beline


text:
Il comun di Tramonç Disot (PN), che al à 445 abitants, al è a 366 metris di altitudin intune val di origjin glaciâl clamade Midune o Tramontine – li che e jere int a stâ za te epoche preromane – tes Prealps Cjargnelis. Cemût che al à scrit Moreno Baccichet, studiôs innomenât di antropologjie e di etnografie, inte sô golaine Lis Vilis di Tramonç: “A son i lûcs che a conservin la memorie di une comunitât: la zone di Tramonç e je dute un parc archeologjic, plen di reperts ancjemò visibii che a van de etât medievâl ae fin di chê moderne.” La Val Tramontine e je di fat un vêr unicum tal so teritori. No dome dal pont di viste naturalistic, stant che cheste val e je un spetacul di bielecis naturâls raris tant che il lât (clamât di Redone, di Tramonç, di Cjevulis), lis grotis di Cjampon, il flum Midune e tancj riui tant che la Vielie, il Scjarsò e il Tarcenò, ma soredut i paîs, i borcs, lis frazions che le componin e che a rivin a passe 150 unitâts (dome par vê iniment cualchidun: Tramonç di Mieç, Cjampon (cui siei borcs), Faidone, Tamarat, Muinte, Tridis, lis cjasis di Moscjasinis, Pecol, Miȃr, Prapitol, Cotel, Cjarandin, Comesta e i borcs di mont abandonâts, tant che chel di Selve, Ombrene, Vuâr, Tamar, Palcoda e San Vincent).
Il taramot dal 1976 al à fat une vore di dams a Tramonç Disot che al è stât premiât cu la Medaie di aur al merit civîl dal Stât talian pal spirt di sacrifici e pal impegn civîl che al metût tal frontâ la opare dificile di ricostruzion dal tiessût abitatîf e la rinassite dal propri futûr sociâl, morâl e economic. Vuê Tramonç al è ricognossût tant che “un esempli splendit di valôr civic e di sens dal dovê alt, meritevul de amirazion e dal agrât di dute la Nazion”. Cumò, intal paîs si puedin amirâ esemplis di architeture rurâl, catalogâts e restaurâts dopo dal taramot de bande Regjon tant che bens ambientâi, cun corts internis caraterizadis di arcadis e di mûrs fats di piere. E merete di jessi visitade la Plêf di Sante Marie Maiôr, esempli splendit di edifici sacri de fin dal Cuatricent, costruît suntune struture preesistente. La glesie e conserve intal côr antîc un dai ciclis plui interessants di afrescs de mont pordenonese, atribuîts a Gianpietro di Spilimberc e che a van indaûr ai principis dal secul XVI.
Tancj a son i progjets di valorizazion de culture, dai mistîrs antîcs e des tradizions locâls, progjets che a doprin la art tant che strument di coesion sociâl e di promozion turistiche, prin fra ducj il “Filo di Mosaico”, un fîl lunc di mosaic fat cun materiâi diviers che, un an daûr chel altri, si disgrope dilunc des viis dal paîs cuasi a cjapâ a bracecuel e a unî la comunitât. Cheste opare e je realizade di cualchi mosaiciste dal Friûl-Vignesie Julie che, un pâr di voltis ad an, a restin par cualchi dì a Tramonç e a cjapin dentri adults e fruts inte realizazion de opare stesse.
Dilunc des fiestis di Nadâl, Tramonç Disot al devente il Paîs dai Agnui par vie di tancj agnui (plui di 100) che a fasin biei curtîi e stradutis, prontâts di volontaris e di artiscj dal teritori, cun tecnichis e materiâi varis.
La tradizion artesanâl dai zeis e de tiessidure e je antighe e di valôr, ma ancje il mistîr dal stagnin o “arvâr” al jere tant difondût. Interessant e sugjestîf al è il taront, lengaç fevelât une volte dai cjalderârs stagnins di Tramonç di Mieç che, ancje se al è discomparît inte sô forme complete, al à vût un procès linguistic che al permet di cjatâ ancjemò peraulis che i son leadis, messedadis cul furlan di Tramonç. In tancj câs, chestis peraulis (par esempli, manìga – femine, sbelàrda – orele, tècar – om, scàbit – vin) no si puedin identificâ tant che lengaç ma tant che une variante dal furlan locâl.
In dut il teritori dal Comun si conserve ancjemò l’ûs orâl de lenghe furlane, inte variante tipiche de Val Tramontine, che po dopo cheste si diferenzie daûr de frazion o dal borc.
E infin, no si pues fâ di mancul di visitâ il paîs cence cerçâ i prodots tipics de tradizion tramontine: la pitina (une polpete di cjar ovine fumade cun lens aromatics), il formadi salât, o il formai tal cit (fermentât, masanât e cuviert di pane, pevar e aromis naturâi) e il pistum (fueis di râf – clamadis viscja – masanadis e conservadis in cassis di len o in botis piçulis e po dopo lessadis cu la zonte di aromis).
Il comune di Tramonti di Sotto (PN), che conta 445 abitanti, si trova a 366 m di altitudine in una valle di origine glaciale denominata Meduna o Tramontina, abitata fin da epoca preromana che appartiene interamente alle Prealpi Carniche. Come scrisse Moreno Baccichet, noto studioso di antropologia e etnografia nella sua collana Lis Vilis di Tramonç: “Sono i luoghi che conservano la memoria di una comunità: la zona di Tramonti è un estensivo parco archeologico, ricco di reperti ancora visibili che vanno dall’età medievale alla fine di quella moderna.” La Val Tramontina presenta infatti un vero unicum nel suo territorio. Non solo dal punto di vista naturalistico, uno spettacolo di quiete e rare bellezze naturali come il lago (detto di Redona, di Tramonti, di Chievolis), le grotte di Campone, il fiume Meduna e numerosi torrenti come il Viellia, il Chiarzò e il Tarcenò, ma soprattutto i paesi, le borgate, le frazioni che la compongono e che raggiungono oltre le 150 unità (solo per citarne alcuni – Tramonti di Mezzo, Campone (con le sue borgate), Faidona, Tamaràt, Muinta, Tridis, i caseggiati di Moschiasinis, Pecol, Miȃr, Prapitol, Cotèl, Chiarandìn, Comèsta e le borgate montane abbandonate di Selva, Ombrena, Vuàr, Tàmar, Pàlcoda e San Vincenzo).
Tramonti di Sotto fu notevolmente colpito dal terremoto del 1976 e fu premiato con Medaglia d’oro al merito civile dallo Stato italiano per lo spirito di sacrificio ed impegno civile con cui ha affrontato la difficile opera di ricostruzione del tessuto abitativo, nonché la rinascita del proprio futuro sociale, morale ed economico. Oggi è riconosciuto come “uno splendido esempio di valore civico e d’alto senso del dovere, meritevole dell’ammirazione e della riconoscenza della Nazione tutta”. Nel paese si possono oggi ammirare esempi di architettura rurale, catalogati e restaurati dopo il terremoto dalla Regione come beni ambientali, con corti interne caratterizzate da arcate e pareti a pietra viva. Merita di essere visitata la Pieve di Santa Maria Maggiore, splendido esempio di edificio sacro della fine del Quattrocento, costruito su una struttura preesistente. La chiesa conserva nell’antico coro, uno dei più interessanti cicli di affreschi della montagna pordenonese, attribuiti a Gianpietro da Spilimbergo e databili agli inizi del XVI° secolo.
Molti sono i progetti di valorizzazione della cultura, degli antichi mestieri e delle tradizioni locali, progetti che utilizzano l’arte come strumento di coesione sociale e di promozione turistica, primo fra tutti il Filo di Mosaico, un lungo filo musivo multimaterico che anno dopo anno si snoda lungo le vie del paese quasi ad abbracciare e a unire la comunità. Il filo è realizzato da alcune mosaiciste del FVG che un paio di volte all’anno soggiornano per alcuni giorni a Tramonti e coinvolgono adulti e bambini nella realizzazione dell’opera.
Durante le festività natalizie invece Tramonti di Sotto diventa il Paese degli Angeli grazie ai numerosissimi angeli (più di 100) che adornano cortili e viuzze, realizzati con varie tecniche e materiali dai volontari e da artisti del territorio.
Antica e pregevole è la tradizione artigianale della cesteria e della tessitura, ma molto diffuso era anche il mestiere dello stagnino o arvâr. Interessante e suggestivo è il tarònt, gergo una volta parlato dai calderai stagnini di Tramonti di Mezzo, che pur scomparendo nella sua forma completa, ha subito un processo in cui si possono trovare ancora delle parole di sua pertinenza, mescolate al friulano di Tramonti. In molti casi queste parole (ad esempio, manìga (donna), sbelárda (orecchio), técar (uomo), scábit (vino) non sono identificabili come linguaggio ma come una variante del friulano locale.
In tutto il territorio del comune si conserva ancora la tradizione parlata della lingua friulana (il frulan) nella variante tipica della Val Tramontina che a sua volta si differenzia a seconda della frazione o della borgata.
Ed infine non si può non visitare il paese senza degustare prodotti tipici della tradizione tramontina: la pitina (una polpetta di carne ovina affumicata con legni aromatici), il formaggio salato, il formai dal Cìt (fermentato, macinato e ricoperto di panna, pepe e aromi naturali) ed il pistùm (foglie di rapa – dette viscja – tritate e conservate in casse di legno o piccole botti, poi lessate con aggiunta di aromi).


text:
Tancj comuns, ancje de Lombardie e de Emilie- Romagne, si son ufierts di furnî lis lôr placis cun ce che al reste dai boscs colpîts dal brut timp, e a Sant Quarin (Pordenon) a fasaran fintremai un arbul di Nadâl assemblant 5-6 framents dai boscs cjargnei ferîts. A son i efiets de iniziative “Par Nadâl fâs nassi un bosc gnûf”. I associâts de Giant Trees Foundation a son daûr a racuei lis pontis e i apiçs dai arbui colâts cul fin di sostignî lis popolazions di chescj teritoris e di permeti ancje l’ûs di arbui coltivâts par Nadâl, plantantju in sostituzion dai boscs colâts. Si pues sostignî in maniere economiche la iniziative al leam https://www.gianttrees.org/it/sostienici dulà che si puedin cjatâ ancje ducj i inzornaments de iniziative e lis modalitâts par “adotâ” un arbul colât. ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Cjaurià
Di cualchi citazion dal 1112, 1139 e 1166, o savìn che i Cjaurià a vevin, tal secul XII, autoritât e jurisdizions civîls e criminâls. Sorestants dal 1219 in plui che di Cjaurià ancje des dôs jurisdizions di Tarcint, di chê di Divilin e di mieç Cjistiel Porpêt, a forin cjapâts dentri intes vertencis tra libars e ministeriâi daspò de elezion dal patriarcje Bertolt. Tal 1248 i Cjaurià, aleâts cun Ezzelino III di Romano, si meterin cuintri dal patriarcje Gregori di Montelongo, che par svindicâsi ju tacà, sdrumant il cjistiel.
Tal 1278, cu la muart di Fidrì IV e Detalm II, e finì la çocje antighe dai Cjaurià. Tal 1300 il cjistiel, infeudât dal patriarcje Pieri Gera a Luduì e Randolfin di Vilalte, che a cjaparin il gnûf predicât "di Cjaurià", al fo ripristinât. Brusât il 19 di Avrîl dal 1310 dal cont di Gurize, il cjistiel, dopo jessi stât tornât a fâ sù ancjemò une volte, tal 1351 al patì l'assedi di Nicolau di Lussemburc e tal 1419 la ocupazion venite. Fiscât te joibe grasse dal 1511, al tornà a nassi tes formis che al mantignì fintremai al taramot dal 1976.


text:
Ai 6 di Avost, te Plêf Mari di Zui si è tignude la cerimonie dal Premi Baston di Sant Pieri di Cjargne. Il ricognossiment, rivât ae cuarte edizion, al è volût e promovût de Arciconfraternite dal Spirtussant “Pieres vives” di Sant Pieri. E je la ocasion par dâ ricognossiment public a singui o a grups di personis che si son metudis in lûs pal lôr impegn spirituâl, culturâl e artistic, sociâl e umanitari, ispirât a valôrs cristians, al servizi de societât umane e de comunitât cjargnele in particolâr.
◆ La sielte dai premiâts e ven fate di une jurie che e staze lis candidaturis che ducj a puedin presentâ.
Ai premiâts ur ven consegnât il Baston di Sant Pieri: la figure dal sant intaiade tal len suntun baston cuviert di vilût di colôr zâl pal cjamp spirituâl, blu par chel culturâl e ros par chel sociâl, e une pergamene scrite a man cu la motivazion personâl de assegnazion.
Il Baston di Sant Pieri al è il simbul di un cjaminâ sul troi dal Vanzeli e dal progrès spirituâl e civîl de umanitât.
◆ Chest an i premiâts a son stâts:
– tal cjamp spirituâl pre Pierluigi Di Piazza (premi in memorie) “Vint simpri tant che pont di riferiment il Vanzeli, al à dedicade la sô vite a semenâ la culture de pâs, de no violence e de solidarietât, elements che tal Centri di Çuian, che lui al à fondât, a àn cjatât la espression massime, deventant sotet par imigrâts, dispatriâts e rifugjâts politics, e cjase vierte par iniziativis culturâls cence confins”;
– tal cjamp culturâl il professôr Gilberto Ganzer “Une grande passion pal mont de art e de culture che e à cjatât mût di pandisi te sô ativitât professionâl, tal meti in vore mostris e cunvignis peadis ae storie dal Friûl, dulà che nol à mancjât di meti in lûs personaçs e elements artistics di valôr de nestre tiere”;
– tal cjamp sociâl e umanitari la dotore Nives Baldacconi “E à insedât te sô vite il spirt di chel che al è stât il so lavôr di infermiere, puartant professionalitât, umanitât, jutori e solidarietât in Italie e tal forest, dulà che patiments e cundizions sociâls a domandin une presince”.
◆ Un pinsîr al va ancje ai premiâts des edizions precedentis: Bons. Tito Solari, Giovanni Canciani e Marta Francescatto (1e edizion); Sûr Maria Luisa Candotti, Marco Marra e Paolo Agostinis (2e edizion); pre Davide Larice, Novella Del Fabbro e Antonio Simonetti (3e edizion): ducj oms e feminis che cul lôr impegn a àn puartât alc in plui a cheste tiere di Cjargne.
◆ Il premi si da fûr ogni doi agns. Cui che al vûl (tant personis che ents o associazions) al pues mandâ la propueste cuntun piçul curriculum de persone candidade dentri dai 31 di Dicembar dal an prime de edizion (te sede de Polse di Cougnes intal Comun di Zui). ❚
IV Premi Baston di Sant Pieri di CjargneMarta Vezzi
Ai 6 di Avost, te Plêf Mari di Zui si è tignude la cerimonie dal Premi Baston di Sant Pieri di Cjargne. Il ricognossiment, rivât ae cuarte edizion, al è volût e promovût de Arciconfraternite dal Spirtussant “Pieres vives” di Sant Pieri. E je la ocasion par dâ ricognossiment public a singui o a grups di personis che si son metudis in lûs pal lôr impegn spirituâl, culturâl e artistic, sociâl e umanitari, ispirât a valôrs cristians, al servizi de societât umane e de comunitât cjargnele in particolâr.


text:
La sperimentazion di suns
tai monts de musiche jazz,
etniche e contemporanie
«Doi zovins cui pîts plantâts te campagne furlane e il cerviel proietât tal iperspazi.
◆ Doi dai rapresentants cun plui sgrimie de gnove gjenerazion jazz e estemporanie de nestre tiere.» Cussì Radio Onde Furlane e descrîf Laura Giavon e Marco D’Orlando, che tal Lui dal 2020 a àn metût adun i lôr talents artistics par dâ vite al progjet DrumlandUo.
◆ Doi zovins artiscj che in chescj agns si son za esibîts sui palcs dai concierts e dai festival principâi tant che Suns Europe 2020 e 2021, Carniarmonie, Aeson, Trentino jazz, Musica in villa e tancj altris.
◆ DrumlandUo al e un progjet nassût come une estension dal album “Bite”, realizât di Marco come solist, cul obietîf di descrivi in musiche la campagne de basse furlane, cun lis sôs grandis largjuris di cjamps, arbui e cîi improbabii, ma ancje de monte, cui siei suns.
◆ Lis lôr melodiis a cjapin ispirazion dal paisaç, dal primitîf dulà che l’element acustic al è il plui basilâr pussibil: vôs e baterie, melodie e ritmi, cîl e aiar, tiere e aghe.
◆ Cul passâ dal timp ancje la campagne si trasforme e cussì la melodie e devente un messedâsi di suns, simpri plui complès, che a rapresentin l’evolvisi des tradizions e la transizion tecnologjiche.
◆ Cun chest lôr progjet a mostrin cemût che la tradizion popolâr si rivi a miscliçâ cence nissune pôre. I doi artiscj a san sperimentâ cun cjâf e ironie, zontant tai lôr tocs simpri plui struments musicâi.
◆ Laura Giavon che e da la sô vôs, lis percussions e il synth ta chest progjet, e je une cjantante furlane che e à studiât in Italie, Austrie, Olande e Zimbawe. In plui che cun DrumlandUo e je ative ancje cul cuintet Rivocs e e colabore cun diviers diretôrs, tant che esecutore di musiche antighe.
◆ Marco D’Orlando ae batarie, bas eletric e percussions al studie tal dipartiment jazz dal Conservatori di Udin e tai agns al à frecuentât i artiscj plui innomenâts de sene dal jazz taliane e internazionâl. Cumò al lavore cun diviersis grups, che a esplorin varis gjenars e lenghis: Maistah Aphrica, Opacipapa, North East Ska Jazz Orchestra, Fainas. Tal 2017 al costituît il so prin progjet Drumlando e tal 2020 cun Laura i DrumlandUo.
◆ I doi zovins artiscj, sperimentadôrs feroçs de musiche jazz, contemporanie e etniche a colaborin cun formazions, artiscj, orchestris, balarins e musiciscj preseâts in Italie e tal mont. Par scuvierzi di plui sul progjet e par savê cuant che o podês lâ a scoltâ DrumlandUo, stait daûr ae pagjine Facebook di Marco e al so blog https://marcodorlando.wordpress.com/ ❚
ART TAL TAC. DrumlandUo: tiere e aghe, cîl e aiarMoira Pezzetta
La sperimentazion di suns


text:
Si reste in podê dal calendari de Comission Belanç dal Senât par savê se Sapade-Plodn e tornarà al Friûl. Des ultimis gnovis che o vin di Rome, il lavoron fat tai mês passâts par sblocâ la situazion si è arenât denant dal parê che al à di rivâ di chest orghin, dopo che la Comission bicamerâl pai Afârs Costituzionâi e à za votât a favôr dal passaç di regjon pal comun dal Cjadovri, midiant une leç ordenarie, e duncje in maniere plui rapide rispiet a ce che e previodarès une leç costituzionâl. Il motîf di chest ritart al ven justificât dal fat che la Comission e à un grum di facendis di puartâ indenant prime di podê esprimisi su cheste benedete leç. Stes discors ae Cjamare dai Deputâts dulà che, dopo l’ordin dal dì di Zenâr dal onorevul Zanin par sburtâ sul passaç di Cint, no si à savût plui nuie. A chest pont, va ben la pazience ma che nol sedi di tacâ a pensâ mâl, pûr pecjant, come che al diseve Andreotti? Cun dut chel moviment che si sint ator su lis Regjons, sul Friûl e il so statût speciâl in particolâr, nol è che a stedin tornant a slargjâ il savalon par meti di gnûf il cjâf sot? No son di fat dome i comuns al confin tra Venit e Friûl a spietâ che il Parlament e il Guvier si nicin: almancul altris vincj si cjatin ta stesse posizion in dute Italie. L’ultin in ordin di timp, il comun di Comelic, che ai 30 di Març passâts al à votât il referendum par passâ al Sud Tirôl (cence però rivâ al quorum). In fin dai conts, fint cumò i unics che a son rivâts efetivementri a cambiâ regjon a son siet comuns de Alte Valmarecchia, passâts des Marcjis ae Emilie. ❚
Il Cjargnel
VIERS IL FRIÛL. Sapade, di gnûf dut impaltanât in Parlament............
Si reste in podê dal calendari de Comission Belanç dal Senât par savê se Sapade-Plodn e tornarà al Friûl. Des ultimis gnovis che o vin di Rome, il lavoron fat tai mês passâts par sblocâ la situazion si è arenât denant dal parê che al à di rivâ di chest orghin, dopo che la Comission bicamerâl pai Afârs Costituzionâi e à za votât a favôr dal passaç di regjon pal comun dal Cjadovri, midiant une leç ordenarie, e duncje in maniere plui rapide rispiet a ce che e previodarès une leç costituzionâl. Il motîf di chest ritart al ven justificât dal fat che la Comission e à un grum di facendis di puartâ indenant prime di podê esprimisi su cheste benedete leç. Stes discors ae Cjamare dai Deputâts dulà che, dopo l’ordin dal dì di Zenâr dal onorevul Zanin par sburtâ sul passaç di Cint, no si à savût plui nuie. A chest pont, va ben la pazience ma che nol sedi di tacâ a pensâ mâl, pûr pecjant, come che al diseve Andreotti? Cun dut chel moviment che si sint ator su lis Regjons, sul Friûl e il so statût speciâl in particolâr, nol è che a stedin tornant a slargjâ il savalon par meti di gnûf il cjâf sot? No son di fat dome i comuns al confin tra Venit e Friûl a spietâ che il Parlament e il Guvier si nicin: almancul altris vincj si cjatin ta stesse posizion in dute Italie. L’ultin in ordin di timp, il comun di Comelic, che ai 30 di Març passâts al à votât il referendum par passâ al Sud Tirôl (cence però rivâ al quorum). In fin dai conts, fint cumò i unics che a son rivâts efetivementri a cambiâ regjon a son siet comuns de Alte Valmarecchia, passâts des Marcjis ae Emilie. ❚


text:
LUI – PRIME PAGJINE. EDITORIÂL – Aquilee nus clame ae Resurezion / Comunitât Linguistiche furlane: 65 Comuns ae prime sentade / Minorancis che a contin: i Curdis a blochin Erdogan in Turchie. Cui che a son e cui che al è il lôr gnûf leader / PAGJINE 2 – IAL: la prime scuele cul furlan curicolâr tal plan di studis / Lenghe di lavôr, ancje pai students forescj / Giobatta Morassi, il mestri liutâr innomenât a nivel mondiâl che al fâs sunâ… i peçs di Tarvis / PAGJINE 3 – Referendum par fâ di Friûl e Triest dôs Provinciis Autonomis sul model di Trent e Bolzan: za tantis lis adesions / Cemût dâ une man / Jessût l’elenc des 18 “Uti”. Fontanini al tone: “Triest nol si pues tocjâ, il Friûl fruçât”. E Provincie e Comuns a fasin ricors / Lis servitûts militârs a son une plaie che no si rive a parâle vie. Lis esercitazions su la Bivare si fasin ancje chest an / PAGJINE 4 – SPECIÂL RICERCJE SOCIOLINGUISTICHE. Scandai su la lenghe furlane: la int le ten plui in considerazion, ma le fevele simpri di mancul / SPECIÂL RICERCJE SOCIOLINGUISTICHE. Politichis linguistichis, un voli ator pe Europe / SPECIÂL RICERCJE SOCIOLINGUISTICHE. Cuatri tais: un trop di numars sui bêçs che si spindin pes lenghis minorizadis / PAGJINE 5 – SPECIÂL RICERCJE SOCIOLINGUISTICHE. Opinions sul futûr. Stant il bon acet di bande de int, cumò si an di fâ azions plui concretis / LA OPINION. La politiche de muart cuiete de lenghe furlane / PAGJINE 6 – La cooperazion in Cjargne no je dome Coopca: chês che a funzionin / “Cjargne greeters”: no vuidis turistichis, ma ambassadôrs di emozions / Storie platade: tal gurizan biadelore si fevele dai furlans muarts sot dal esercit austroongjarês te Grande Vuere / MUSIS DI…FACEBOOK. Cu la scuse des vitimis si celebre la vuere: un piçul esempli “social” / PAGJINE 7 – La Provincie di Udin e à deliberât 20 mil euros pes iniziativis di promozion e valorizazion de lenghe furlane / La crisi dai ultins agns e à acentuât ancje chi di nô in Friûl problematichis e disparitât, par altri za esistentis, tra oms e feminis / La linie feroviarie Udin Cividât e devente chê de “Il tren des lenghis” cun dute la cartelonistiche e lis informazions par furlan, talian, sloven, todesc e inglês / PAGJINE 8 – Un puest «che nancje in Australie»: il Friûl di Ruth Borgobello regjiste australo furlane vignude a fâ cine achì / Furlans in Australie: chei di cumò / SIMPRI BOGNS. AA.VV. La comugne, numars 0 + 7 + 25 / ZODIAC FURLAN. Gjambar / PAGJINE 9 – SLOVENIE. I numars de Slovenie te cuestion de imigrazion. Ancje Lubiane cuintri i acuardis di Bruxelles / FRIÛL EUROPE. No son dome Grecie e confins. Il NPLD al propon une “road map” pes lenghis e pai dirits / Elezions in Spagne: avançade de çampe, cualchi bon segno pai partîts nazionalitaris / Dentri dal an il prin procès in lenghe basche / PAGJINE 10 – IL GRANT LUNARI DAL FRIÛL. Lui / IL FERÂL. La lenghe dal cûr / Messe di Aquilee / PAGJINE 11 – Pre Meni Zannier al presente la sô ultime opare leterarie e cun chê nol mole di stiçâ i furlans sul cantin de autonomie / Par no smenteâsi dal Nepal / MUSIS DI…FACEBOOK. Bufulis sul Muselibri: il scandul de scancelazion de pagjine Friûl da la enciclopedie Wikipedia finît in nuie / COROT. Fermino Campagna, un grant om di culture / PAGJINE 12 – A TU PAR TU. Ce che a disaressin dal Friûl di vuê, chei che a àn fat la sô storie. Ricart e Gjenio, furlans cuintri in non di chei altris /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Risultati ricerca
Elementi trovati: 2
Monografia a stampa
La çhampana di Schiller e altris poesiis classichis todesçhis / tradotis in furlan di Gurizza e vicinancis [da Enrico Calice] cui tesçh originai in fazza ; ortografia furlana second il sistema del classic Vocabolari furlan del dr. Giulio Andrea Pirona di Udin
Gurizza : Stamparia "Giov. Paternolli", 1909
Il nome del trad. si ricava da Dizionario biografico friulano, p. 113. - Sul front.: Fur di comerc. - Contiene: Il çhant de la çhampana ; La garanzia ; Sentenzis e massimis / di Schiller. Il ball dai muàrz ; Il garzon di magîa ; Mignon / di Goethe. Lenora / di Bürger. Çhanz / di Heine
Titolo analitico
In: Ce fastu?, a.6, n.11-12


text:
Luigina Battistutta, nassude in Val Tramontine dal 1964 e che cumò e vîf a Davian, e je di mari trevisane ma di pari furlan. Di timp e lavore in cjamp leterari tant che tradutore e editor. E à realizât libris di racueltis di flabis locâls (dal Cjadovri, dal Friûl, di Triest, de Livence). Dome cumò, però, si scree tant che scritore di romançs. Il libri al è scrit par talian, ma le vin sintude par vie di ciertis sieltis stilistichis tal scrivi e dal panorame storic che e piture, chel dal Sietcent furlan.
La storie e je chê di Catarine, une fantate che e finìs a fâ la cuintribandiere e che ven cjapade e impresonade.
Furlans salts, onescj e lavoradôrs, e dîs la detule: cemût mai pal so prin romanç aie à sielzût di contâ la storie di “Caterina la contrabbandiera friulana”?
In passât, in câs di necessitât la int si adatave ancje a fâ alc di ilegâl par cuvierzi lis necessitâts dal moment, sicu il piçul cuintribant o il robâ, par dopo tornâ ae vite normâl se i timp a tornavin in miôr. Disìn che une volte il concet di onestât al jere un tic diviers di cumò. No je la uniche robe che o ai scuviert che si slontane dai stereotips imponûts sui furlans…
Il gno romanç e je la storie di une dai “cence storie”, come che ju definìs Tito Maniacco: int che no je nomenade sui libris, ma forsit e je propit chê plui dongje di nô, impen dai personaçs storics innomenâts.
Tal mês di Zenâr su La Patrie o vin dedicât un speciâl ai “ribei”, e i personaçs dal so libri no saressin stâts mâl in chê suaze. I cuintribandîrs, plui che delincuents a somein oponisi al podê, judâts di une rêt pai paîs: un popul cuintri dai parons di Vignesie e dai sorestants locâi.
Adiriture si conte di un paîs, Mersino, che si jeve e che i paisans a copin siet sbirs dai venezians.
Jo no soi storiche e tes ricercjis che o ai fatis par scrivi il libri no ai consultât i archivis parochiâi, ma o ai let libris. La idee che mi soi fate e je che chescj riviei a jerin dispès, e di bande di dute la popolazion. Par esempli, chi dongje a Pecol di Spilimberc i sorestants a ciririn di imparonâsi di un cjamp de vicinie (tieris di ûs coletîf, ndr), sierantlu e semenantlu a forment. Cuant che lis plantis si faserin grandis, dut il paîs, fruts comprendûts, al le cui falcets a tornâsi a cjoli chel che i spietave di dirit, e no poderin jessi fermâts. Insome, i furlans no jerin sotans come che si dîs cumò, anzit. In pratiche, la cjampane dal paîs e coventave a chel: a clamâju dongje in câs di injustizie.
Catarine e je une femine ma e finìs par fâ la cuintribandiere rivant ancje a copâ un om. Intal 1300 al fo permetût aes feminis udinesis di puartâ lis armis in public, dai prins dal Nûfcent lis feminis a son protagonistis te industrializazion e te agriculture intensive, te Grande Vuere a son lis puartadoris cjargnelis …
Lis feminis furlanis àno plui caratar e iniziative?
Chest al è deventât scuasit un lûc comun, che però lu sint plui vêr di chei che o vin tabaiât prime. Secontri me al è stât par un motîf: la solitudin. Solitudin par vie de mancjance dal om: jessint teritori di emigrazion, la femine e restave a cjase, e e veve di fâ dut jê. Insome e à vût la ocasion di fâ bessole e di dimostrâ che e varès podût emancipâsi e jessi libare, se a fossin stadis lis condizions.
Tal libri si fevele di usancis e istituzions popolârs, tant che la vicinie o “fâ filò”, contâ storiis te stale di unvier, cumò di mode come titul di manifestazions culturâls. A ’nd è tant di Friûl ancje te lenghe doprade, di fat jê, cuant che a fevelin i protagoniscj, e met une vore di peraulis furlanis jenfri il test par talian e ancje la costruzion sintatiche cualchi volte e je furlane. Une operazion scuasit ae Camilleri vie…
Sigûr par me Camilleri al è un grant riferiment. Mi ven iniment il sô «La scomparsa di Patò», li che la storie e ven contade par mieç des testemoneancis di variis personis di divierse estrazion, che ognidune e fevele cul so regjistri linguistic. Jo lu ai fat par chel che o podevi fâ jo, parcè che lui al è un grant mestri. I protagoniscj dal gno libri a son furlans e a àn di fevelâ furlan. O almancul, il plui pussibil par un romanç scrit par talian. Une sielte acetade in maniere pacifiche de cjase editorie, che no à vût nissun fastidi.
Trop isal di autobiografic tal personaç di Catarine?
Tant e pôc, come in ducj i personaçs leteraris. Sigûr tu cjapis de tô esperience. In chest câs lis senis li che jê e va ator pe campagne fûr dal paîs, sot di un tei: jo ai passade la infanzie sot di doi teis. Daspò di vê scrit il libri mi soi inacuarte di une coincidence: mê none di bande di pari si clamave Catarine, forsit o ai sielzût il non a nivel subliminâl (nô le clamavin “Catine”).
Jê che e vîf te provincie di Pordenon, ce pensie de sfurlanizazion dal Friûl ocidentâl, li che adiriture il comun di Pordenon al è rivât a domandâ di gjavâsi de zone furlanofone?
La sfurlanizazion e va indevant, ancje se jo o soi a stâ a Davian e fin ca il furlan si lu fevele. Al è un fenomen che al è scomençât dai agns Setante li che si à tacât a doprâ il talian adiriture in cjase, calcolant la lenghe furlane di regjistri plui bas, o une robe pal rapuart cui vecjos.
Un fenomen une vore provinciâl, no doprâ la lenghe dal puest…
Just, al somee un paradòs ma nol è. George Steiner in (“Dopo Babele” ed. Garzanti), al dîs che ogni lenghe «e forme une schirie di monts pussibii e di gjeografiis de memorie»: cuant che une lenghe e sparìs, al sparìs un mont pussibil. La sfurlanizazion le consideri une specie di suicidi coletîf. Si fasìn sostituî la nestre “gjeografie de memorie” di une fate dai media, rivade di cuissà dulà e che no nus corispuint e che nus ven imponude, probabil par imponinus altri.
Ce acet aial vût il libri e cuâl saraial il prossim, se a ’nd à un in progjet.
La cjase editore «Santi Quaranta» e à la distribuzion dome tal nordest, al di là di cualchi pont vendite. A sîs mês de sô prime publicazion, il libri al è stât ristampât, duncje al è lât ben tant che venditis. Pai riscuintris critics, o ai vude une biele recension su «Il Piccolo» di Triest par cure di Pietro Spirito, che al è ancje scritôr: so il libri “Le indemoniate di Verzegnis”, par esempli. Al è un autôr che o stimi une vore e il so preseament mi à fat tant plasê.
Il prossim progjet no sai se al sarà publicât, ma la idee le ai: e je la storie di un alchimist dal 1300 che al cîr di scuvierzi l’elisir di lungje vite. Un libri su la muart, duncje, e par conseguence su la vite: i doi estrems dal nestri jessi.
DREE VENIER
______________________________
Il libri
Catarine e je une zovine contadine furlane come tantis: e vîf in famee, tal contest di un Friûl ancestrâl e dal dut agricul che al è tes mans, tor la metât dal Sietcent, dai prepotents locâi al servizi di Vignesie. Tal 1746 e rive in chescj lûcs une cjaristie tremende, e il pari al à di rangjâsi cul cuintribant par dâi di mangjâ ae famee. Ancje Catarine, par scjampâ ae “justizie” dal cont Mainardo da Spilimbergo e ve di bati la campagne. La bande de cuintribandiere e zire par un Friûl terenôs e religjôs dulà che i plevans a son dispès i difensôrs di un popul rustic e braurôs; Catarine, obleade a copâ un ferabut che al cîr di violentâle, e sarà condanade dal tribunâl di Udin a sei picjade.
CULTURE. Catarine, feminilitât e ribelion............
Luigina Battistutta, nassude in Val Tramontine dal 1964 e che cumò e vîf a Davian, e je di mari trevisane ma di pari furlan. Di timp e lavore in cjamp leterari tant che tradutore e editor. E à realizât libris di racueltis di flabis locâls (dal Cjadovri, dal Friûl, di Triest, de Livence). Dome cumò, però, si scree tant che scritore di romançs. Il libri al è scrit par talian, ma le vin sintude par vie di ciertis sieltis stilistichis tal scrivi e dal panorame storic che e piture, chel dal Sietcent furlan.


text:
MOSTRE DAL CINE
un festival
che no si à di mancjâ
23 - 26 November 2011
li dal Visionario di Udin
la jentrade e je libare
discjame il program
scarica il programma
E tache miercus ai 23 di Novembar, li dal Visionario di Udin, la Mostre dal Cine, il festival dal cine european intes lenghis minoritariis.
La manifestazion e presentarà 22 films che a vegnin de Catalogne, de Galizie, dal Paîs Basc, de Frisie, de Sardegne, de Jamalie-Nenetsie e naturalmentri dal Friûl.
I films furlans a saran: At di dolôr di Alberto Fasulo, Farcadice, diari di viaç: Il Friûl in Italie di Carlo Della Vedova e Luca Peresson, Ce robe ise la felicità? di Tommaso Pecile, Alessandro di Pauli e Tomas Marcuzzi e L’ultin desideri di Michele Urtamonti. Ma dongje di chescj films o varìn ancje une serie di fûr programs a sorprese.
De Catalogne a rivaran doi luncmetraç ultrapremiâts: Pa negre di Agustì Villaronga (nomenât par un Oscar) e La mosquitera di Agustì Vila. Il Paîs Basc al sarà rapresentât cuntun film a pene vignût fûr, Arriya-La piedra di Alberto Gorritiberea. La Galizie e sarà presinte cuntune comedie nere intitulade O bonito crime do carabineiro; la Nenetsie cun Pudana e la Frisie cun De ein fan ‘e wrâld. Dome par citâ cualchi opare.
E a compagnâ lis proiezions a saran regjiscj e atôrs che si podaran viodi a sintî intant dai incuintris organizâts dal festival.
La Mostre dal Cine si davuelzarà dai 23 ai 26 di Novembar li dal Visionario di Udin e la jentrade e je libare.
Par dutis lis informazions consultait il sît
In chê ocasion al vignarà fûr:
Il catalic de Mostre (in trê lenghis: furlan, talian, inglês)
Il n. 10 de riviste Segnâi di lûs (un numar speciâl dedicât ae Mostre)
Cun di plui Dree Venier al presentarà il so ultin libri di fumets Gnognowood
----------------
ENTRATA LIBERA
Suns Sclesis di Europe
Mostre dal Cine
23 - 26 November 2011
Centro Espressioni Cinematografiche


text:
ELEZIONS REGJONÂLS DAI 29 DI AVRÎL. Fraleoni Morgera: «Tutele des minorancis? No covente scuele e tv, ma plui poie aes sagris»............
E al anunzie un grant plan pe inovazion des impresis e pe assistence ai anzians Lis minorancis linguistichis? “A son za avonde tuteladis e a van valorizadis no a scuele o sui mass media ma intal setôr turistic”. Coventie une rapresentance istituzionâl pal Friûl? “Vonde poltronificis”. Cussì le pense Alessandro Fraleoni Morgera, candidât ae presidence de Regjon pal Movimento 5 Stelle. Roman di nassite […] lei di plui +


text:
Franz Candoni e la sô musiche di sperance
Scuvierzìn insiemi un zovin cjantautôr furlan di grant talent, che in chescj dîs di isolament sociâl nus fâs insumiâ e nus puarte sperance cu la sô musiche.
◆ Francesco Candoni, in art Franz Candoni, al è un musicist di Udin. Cu la sô vôs e cu la sô ghitare al trasforme in melodie lis poesiis e i tescj che al compon. Al puarte adalt il non di tancj altris grancj compositôrs talians.
◆ In zoventût al à colaborât cui doi grups Masso dei Rei e Mantra Market, e cun lôr si è esibît ator par Udin e al à publicât diviers albums. Dai 2017 si presente al public tant che cjantautôr.
◆ Al scrîf doi albums, “Via Lattea n. 28” tal 2014 e “Immagina di essere felice” tal 2018, e tantis cjançons singulis come “E’ tornata primavera” e “Tanema”, che e puarte tal titul il non di cheste lenghe oceaniche cuasi estinte.
◆ “E andrà tutto bene/ tutto andrà bene/ torneremo a giocare e a ridere insieme/ andrà tutto bene come ai battesimi e ai matrimoni/ alle cene di gala e alle comunioni” al è il ritornel di chescj dîs di cuarantene. Ta cheste cjançon dal titul “Mediterraneo”, jessude intal Jugn dal 2019, Franz al à anticipât lis sensazions di solitudin e di distacament sociâl che o vivìn cumò. Il toc al fevele di sperance, e di cemût che dopo dal burlaç al tornarà il soreli. Tal video, Franz nus puarte su la splaze di Grau.
◆ Il singul al è une des cjançons che, insiemi cu la brilante cjantante Marica, Franz al à proponût sui siei canâi social in chescj dîs di isolament. Come lui, tancj altris artiscj furlans a doprin l’hashtag #cjantincjase e a fasin diretis video cjantant e sunant.
◆ Ancje se di cjase, Marica e Franz a cirin di iluminâ lis zornadis di ducj chei che a son obleâts a stâ sierâts tra lis parêts. «Par nô, al è un mût di distraisi dilunc de zornade, e o sperìn di regalâ un pocje di ligrie e di distrazion a cui che nus scolte».
◆ O sin sigûrs che Franz e Marica a stedin profitant di cheste parentesi par riviodi il lôr repertori, magari creant gnovis cjançons. Cuissà. Al è sempliç scuvierzilu, baste stâi daûr a Franz Candoni su lis plateformis social, su Youtube e Spotify e cjantâ cun lui. ❚


text:
#19 – Oreste
Ce robe curiose il timp, nomo? La stesse situazion che e pues jessi buine e pues durâ pôcs seconts par me, e pues jessi displasevuel e pues durâ une eternitât par te. Einstein al contà de forme sientifiche e cun formulis: “il timp nol pues jessi separât des dimensions spaziâls, ma propri tant che lôr, al dipent dal moviment dal osservadôr.
O ricuardai chel orloi che al jere picjât tal mûr scloteât de mê cjase, al jere cetant timp che si veve fermât. Al veve fermât di dâ lis oris chel Prin di Mai, chel dí il mont ator di noaltris si fermà, no plui trois o sinis, nuie che al podedi calcolâ chel ingôs.
Al jere lât par altris trois, nol sarès lât plui par taiâ lis coculis inte traveirse o par fânus “yigo-yago” o par fevelânus cualchi peraule par furlan. Cun Lui si forín i minutis e lis oris, il timp al scomençà a jessi confûs, un tic tac sentenziôs che al dave responsabilitâts.
E someà une eternitât di di cuant al le vie di cheste citât lontane par rivâ inte sô citât par polsâ par simpri, la citât che al jere nassût, dai siei fiis e ancje la mê. Cuant che o rivarin, i arbui a vongolavin cun la brise slisse e innagavin la tiere cu lis fueis colôr ram; la plovisine e bagnave la muse, il dí al jere grîs, come a rifleti il nestri scuniment.
E jere stade une Sierade frede, nissun capot che al podés riparâ i nestris cûrs. La sô pierdite e fo irimediabil e il tic tac al jere lá par ricuardanus l’efimar che o sin.
O pensavi a ducj i moments che o vivevin, dut câs no forin trops parcè che o jeri piçule, ogni ricuart al jere fat cun fatuts che la famee mi contave. A jerin une colezion di seconts che si cumbinavin in oris, ma par me a jerin stâts une vite.
Lontan al è il ricuart de so vôs, ma o púes ricuardâ e siei insegnaments. Cemût puedial jessi cetant vîf? Parcé che la so bontât e reste intal cûr di ducj chei che ti àn vût cognossût. Tu vivis in ogni fatut simpatic, cu la tô bocje di ridi, i tiei voi sincîrs.
Vuê che il timp si ferme e si sveltìs, che al somee un circûl, la vite e passe e o vin di vivi cun amôr e cun ligrie.
di ***
#1***


text:
O sin une zornade plui tart dal solit, e îr no vin inzornade la Ostarie…
Cuissà cemût mai… forsit par che l’ostîr al jere vie a barufâ cun une schirie di piadinis che no vulevin savê di no fâsi mangjâ, forsit par che al jere impegnât a preparâ Pôrecurte, la serade inmaneade cu la poie dal Comun di Tavagnâ, la associazion Pionîrs e Radio Onde Furlane, o forsit cuissà, al jere daûr a taiâ la coce che a viodês achì in bande, triste e protagoniste de Gnot dai Muarts.
Ven a stâi che, in ogni câs, o sin chi a contâus alc de serade di îr, inte sale civiche a Tavagnà, dulà che si è davuelzude la Gnot dai Muarts, un apontament che al meteve dongje tradizion, leteradure e musiche.
La prime part, par vôs di Carli Pup, e à metût dongje lis usanci e la storie dal 31 di Otubar, zornade aromai sminuide sot il non merecan di Halloween, ma cun provenience antigone di riunde celtiche, e cun tradizions une vore diferentis intal nestri Friûl.
Podopo al tocjave a nô di Contecurte, che o vin metût dongje, intun gnûf esperiment, cuatri contis de nestre ostarie (Taiant la coce, La Promesse, Mode, Sium de vilie dai Sants
) e une conte scrite di pueste dal ostîr che e peave dutis chês di prin. Par la ocasion, lis vôs dal ostîr, dal famei e di Carli, a son stadis judadis ancje dal preseât intervent di Cinzia Sut, invidade come camarele de Ostarie.
Ae fin, par zontâ a lis contis, par parâ vie i muarts, ancje lis cjantis, a àn sunât Francis and the phanthoms
, cence dubis il grup plui adat a une serade dulà che i protagoniscj a jerin i Muarts…
Par stiçaus, ve chi che us lassin la conte gnove de serade…
COCIS
Cocis cocis cocis cocis cocis!
Pauli al viodeve dome cocis. Ma ce dal diaul jerial sucedût ae femine! Sì, parcè che e podeve jessi stade dome jê a comprâ dutis chês cocis.
A pene che al jere jentrât in cusine al veve cjatade plene la taule, e compagn sul seglâr. La plui part a jerin gruessis e narançon, come chei balons che a metin fûr i cinês, ma a ‘nd jerin ancje di zalis e di verdis. Cualchidune, poiade a cavalot di chês altris, e jere piçule tant che un miluç, ma plene di bufulis e di bugnons, tant che la muse di une strie.
E lis pignatis? Si jere domandât, No jerie ore di cene? No varessino di jessi stâts piron e sedon e un plat di mignestron, tal puest di chel côl di balons colôr lacai?
Pauli al veve provât a clamâle, vosant sù pes scjalis e lant a vierzi la puarte daûr, viers dal ort, ma subit daûr, prime che e metès fûr il nâs chê altre ‘save che e jere a stâ in bande, al veve tasût e molât doi porcos tra i dincj, tornant in cusine cun chê di metisi a lei il gjornâl e spietâ.
Al veve fat par sentâsi, ma cuant che al veve cirût di tirâ incà la cjadree robis che no si crevàs i dêts! Pesante di fâ pôre! Si jere sbassât par cjalâ sot de tavaie par capî ce che al sucedeve e crodint di cjatâ Catine, la lôr gjate mieze vuarbe e mieze çuete. Invezit al jere restât di clap, viodint che su la cjadree e jere poiade… une altre coce!
Ma no jere stade chê vision, a gjavâi il flât.
A jerin stadis lis cuatri çatis, pelosis e cu lis ongulis disfodradis, che a vignivin fûr di chê puare bestie striçade.
No, nol jere mai stât un amant des bestiis, e se nol fos stât che aromai a chê gjate si jere usât e no si visave nancje di vêle ator pe cjase, no ‘nt varès tignude nissune. E pûr, viodi chel spetacul, i veve gjavât fintremai la fuarce di blestemâ.
Chi, la femine e veve dât di mat! No jerin altris rispuestis!
E propit in chel, dal plan disore, al veve sintût un rumôr, come di cualchidun che al cjamine e al salte, sù e jù pe stanzie. No i jere nancje vignût iniment che la femine e podeve jessi tal jet! Ce cjastron che al jere, ogni tant, si jere dit començant a fâ lis scjalis…
Ma cuant che al jere rivât disore, nol saveve nancje plui ce pensâ.
Su ogni scjalin, un di ca e un di là, come a compagnâ une procession, a jerin poiâts chei simbui dal mês di Otubar, che par lui, fin ta chê sere, no jerin altri che un imprest par fâ il zuf!
Rivât adalt al veve cjatât la puarte sierade e al veve sintût ancjemò une volte chei rumôrs, vignî de cjamare. «Ce âtu? Stâtu pôc ben?» al veve domandât, ma al veve sintût dome un sdrondenâ, un tututum e un soflâ, come di un orcul che al bughe.
Dome cun chel sunôr, Pauli, si jere come ricjapât e al veve viert di corse la puarte, par viodi ce che al sucedeve.
Volêso savê cemût che e va a finîle? Ve chi, scjamait il librut digjitâl che o cjatais te pagjine dai Spetacui!